ꞌKia̱ nga ꞌji‑ni jñà xi̱ta̱ ra tsikíxáya‑la̱ Jesús,
tsiꞌkéna̱jmí‑la̱ ngaꞌtsì kjoa̱ ra kiꞌsìn ko̱ ra tsakón‑ya ñánda̱ nga kijì.
Jesús kitsó‑la̱:
―Nchrabá,
tjiaán,
mé‑ni nga ma si̱kjáya i̱tsé ya̱ i̱ꞌnde ra a̱ꞌta xìn ñánda̱ nga mì yá xi̱ta̱ tjín.
Kií ko̱ kitsò‑ila̱ ta nga̱tjì‑la̱ nga kjín jchán ma‑ni xi̱ta̱ ra ko̱ꞌki nchrabá ko̱ ra ko̱ꞌki fì,
skanda mí kì maꞌa‑la̱ nga bakjèn.
ꞌKia̱á kijì ra ta jñà,
nga tsikitsa̱jnaya jngo chitso,
kijì jngo i̱ꞌnde ra a̱ꞌta xìn ñánda̱ nga mì kì yá xi̱ta̱ tjín.
Tanga kjín xi̱ta̱ kijtse ꞌkia̱ nga kijì.
ꞌKia̱ nga kijtsexkon nga jé Jesús,
kjín xi̱ta̱ kijìtji̱ngi‑la̱ ra ya̱ itjojin‑ni jñà na̱xi̱ndá ra ya̱ kjihijyo chraña nga ndsa̱ko̱ kijì‑ni;
skanda jñá ijchò ítjòn.
ꞌKia̱ nga itjojen Jesús jè chitso,
kijtse‑ní xi̱ta̱ ra ya̱ títsa̱jna nga kjín jchán ma‑ni;
kjòhi̱ma̱ke‑ní;
nga̱ ꞌkoa̱á ꞌsín kjòn ndí xi̱ta̱ kìi̱ koni jñà ndí forrè ra tsìn‑la̱ chji̱ngo̱ ra koꞌndá.
A̱kjòn tsikíꞌtsia̱ko̱ nga kjìn ꞌén tsiꞌkéna̱jmíya‑la̱.
ꞌKia̱ nga ijye ꞌñó kjòhixòn,
jñà xi̱ta̱‑la̱ Jesús ra kotáꞌyáꞌta‑la̱ ijchò kinchaꞌta chrañaá‑la̱,
nga kitsò‑la̱:
―Ijyeé kjòhixòn;
ko̱ i̱jndíi̱,
i̱ꞌndeꞌtaxìn‑ní,
nìmé ra tjín.
Ko̱ꞌtìn‑la̱ jñà xi̱ta̱ katafì‑nì,
nga katatse tsajmì ra ski̱ne̱ ya̱ niꞌya ra i̱ kjihijyo chraña,
ko̱ tsa ya̱ na̱xi̱ndá ra chrañaꞌta.
Kiìchja̱á Jesús,
kitsò‑la̱:
―Jiòn ꞌti̱‑la ra ko̱kje̱n.
Tanga kitsó jñà xi̱ta̱‑la̱:
―¿A mején‑li nga ko̱híjcha‑ji̱n ni̱ño̱ nchra̱jín?
Tanga koni ꞌki si̱ngi nga ma ko̱kje̱n xi̱ta̱ kìi̱,
jò‑la sindo̱ ni̱chjin chjí‑la̱ xi̱ta̱ tjín‑ni.
Kitsó Jesús:
―Tangió,
chítsijen‑la kótjín ma‑ni ni̱ño̱ nchra̱jín‑no.
ꞌKia̱ nga kijtse kótjín ma‑ni,
kitsó‑la̱:
―ꞌÒn ma‑ni ni̱ño̱ nchra̱jín ko̱ jò ma‑ni ti̱.
ꞌKia̱á kitsò Jesús katìtsa̱jnajtín jñà xi̱ta̱ ya̱ a̱jin ndi̱jyi̱ sa̱se̱.
ꞌKia̱á tsikitsa̱jna jñà xi̱ta̱;
jngó jngó sindo̱ tsikítsa̱jnajtín‑ni,
ko̱ tjín ñánda̱ icháte icháte tsikítsa̱jnajtín‑ni.
Jesús iskábé jñà ni̱ño̱ nchra̱jín ra ꞌòn ma‑ni ko̱ jñà ti̱ ra jò ma‑nioo̱.
A̱kjòn iskotsíjen ya̱ ján ngajmi;
kitsjá‑la̱ kjo̱nda Nainá;
isìjòya jñà ni̱ño̱ nchra̱jín kìi̱ ko̱ kitsjá‑la̱ jñà xi̱ta̱ ra kotáꞌyáꞌta‑la̱ nga isìkaꞌbí‑la̱ ngaꞌtsì xi̱ta̱ ra títsa̱jna.
Ti̱ꞌkoa̱á isìjòya ti̱ ra jò ma‑nioo̱ nga kitsjà‑la̱ ngaꞌtsì xi̱ta̱.
Ndaá tsakjèn ijye xi̱ta̱ kóhotjío̱n skanda kjoski.
ꞌKia̱ nga tsikíxkó‑ni xi̱‑la̱ ni̱ño̱ nchra̱jín ko̱ ti̱ ra kjoxkoa̱ ra tsijnengi‑ni,
ngi tejò ndi̱si̱yá kjomà.
Ko̱ jñà xi̱ta̱ ra tsakjèn,
ꞌòn jmi ma‑ni ra ta xi̱ta̱ ꞌxi̱n.